**PROGRAM SUBVENCIONIRANJA PREMIJE OSIGURANJA – COVID-19 MJERA REPUBLIKE HRVATSKE POMOĆI GOSPODARSTVU**

**PSP/01-2021**

**Opis i cilj Mjere**

Program subvencioniranja premije osiguranja – COVID-19 mjera Republike Hrvatske pomoći gospodarstvu (dalje: Program subvencioniranja ili Mjera) Hrvatska banka za obnovu i razvitak (dalje: Osiguratelj) provodi u okviru poslova osiguranja izvoza u ime i za račun Republike Hrvatske, kao jednu od mjera pomoći hrvatskom gospodarstvu uslijed poteškoća uzrokovanih COVID-19 pandemijom. Mjera se provodi na temelju poglavlja 3.1. Komunikacije EK[[1]](#footnote-1). Program subvencioniranja uveden je 13. 11. 2020. i izmijenjen 28. 5. 2021.

Subvencioniranje Premije čiji trošak snosi Izvoznik omogućit će Izvoznicima, kao korisnicima kredita za likvidnost koji su osigurani kroz niže navedene programe osiguranja koje provodi Osiguratelj, da nemaju ili da umanje trošak premije osiguranja ako ispune uvijete za subvencioniranje Premije. Cilj je učiniti osiguranje kredita odobrenih Izvoznicima što povoljnijim kako bi se izbjeglo povećanje financijskih troškova Izvoznika i daljnje narušavanje njihove likvidnosti.

**Priroda i oblik Mjere**

Subvencije se mogu dodijeliti za Premije po sljedećim programima osiguranja:

* Program osiguranja portfelja kredita za likvidnost izvoznika – COVID-19 mjera Republike Hrvatske pomoći gospodarstvu(dalje: Program osiguranja portfelja kredita),
* Program pojedinačnog osiguranja kredita za likvidnost izvoznika – COVID-19 mjera Republike Hrvatske pomoći gospodarstvu (dalje: Program osiguranja pojedinačnih kredita).

Mjera će se provoditi na način da će se Osiguratelj odreći naplate Premije ako Izvoznik ispuni uvjete za subvencioniranje Premije.

Za kredite osigurane po Programu osiguranja portfelja kredita kod kojih je Osiguranik od Izvoznika već naplatio Premiju, Osiguratelj će također omogućiti subvencioniranje Premije na način da, po iskazanom interesu od strane Izvoznika za subvencioniranje Premije i po utvrđivanju da je Izvoznik ispunio uvjete za subvencioniranje Premije, Osiguratelj izvrši Izvozniku povrat već plaćene Premije.

U slučajevima kada zbog ranijeg korištenja državne potpore iz poglavlja 3.1. Komunikacije EK nije moguće subvencionirati cjelokupni iznos Premije, moguće je subvencionirati dio iznosa Premije.

Mjeru je moguće koristiti jednokratno po pojedinom kreditu te Mjeru nije moguće koristiti za Premiju za izmjenu roka otplate kredita.

**Korisnici Mjere**

Prihvatljivi korisnici Mjere su oni poduzetnici koji su prihvatljivi kao korisnici kredita po Programu osiguranja portfelja kredita ili Programu osiguranja pojedinačnih kredita.

Banke kao Osiguranici ne mogu biti korisnici Mjere.

**Uvjeti za subvencioniranje Premije**

Izvoznik će za subvencioniranje Premije morati dokazati kumulativno ispunjenje sljedećih uvjeta:

1. da u razdoblju od 31. 3. 2020. do zadnjeg dana mjeseca koji prethodi danu podnošenja zahtjeva za subvencioniranje nije smanjio broj zaposlenih za više od 20,00%, ako je Izvoznik veliki poduzetnik, ili više od 50,00%, ako je Izvoznik mali i srednji poduzetnik, pri čemu se u smanjenje broja zaposlenih ne ubrajaju opravdani odlasci radnika kako ih FINA definira u okviru izračuna COVID score-a (primjerice istek ugovora na određeno, odlazak radnika u mirovinu, otkaz uzrokovan ponašanjem radnika, smrt radnika itd.)
2. da Izvoznik na dan podnošenja zahtjeva za subvencioniranje (ili na drugi datum na koji su dostupni podaci, a koji nije stariji više od 30 dana od dana podnošenja zahtjeva za subvencioniranje), nema dospjelih nepodmirenih obveza po osnovi javnih davanja o kojima službenu evidenciju vodi Porezna uprava ili, u slučaju postojanja dospjelih nepodmirenih obveza, da su iste regulirane (npr. upravnim ugovorom sklopljenim s Poreznom upravom).

Osiguratelj će ispunjenje uvjeta navedenog pod točkom a) utvrđivati temeljem podataka dobivenih od FINA-e ili iznimno, u opravdanim slučajevima u kojima navedeni podaci nisu dostupni ili iz njih nije moguće utvrditi ispunjenje uvjeta za subvencioniranje Premije, temeljem odgovarajućih izjava i dokumenata koje Osiguratelj zatraži od Izvoznika, a uvjeta navedenog pod točkom b) na temelju Potvrde o stanju duga po osnovi javnih davanja o kojima službenu evidenciju vodi Porezna uprava (dalje: Potvrda PU).

U slučaju da Osiguratelj utvrdi da u trenutku podnošenja zahtjeva za subvencioniranje Premije Izvoznik ne zadovoljava jedan ili više uvjeta, Izvoznik može ponovno podnijeti zahtjev za subvencioniranje nakon što ti uvjeti budu zadovoljeni, pri čemu se ponovno prijavljuje na FINA portal MJERE i dostavlja potrebnu dokumentaciju za utvrđenje ispunjenja uvjeta za subvencioniranje Premije (u skladu s niže navedenim postupcima korištenja Mjere).

**Postupak korištenja Mjere kod** **Programa osiguranja portfelja kredita**

Za subvencioniranje Premije za kredite za koje još nije zaključen Ugovor o kreditu i za koje Osiguranik od Izvoznika još nije naplatio Premiju:

* Osiguranik informira Izvoznika o mogućnosti korištenja Mjere te u slučaju iskazanog interesa Izvoznika, upućuje Izvoznika da na FINA portalu MJERE podnese zahtjev za subvencioniranje Premije.
* Osiguranik izračunava Premiju te Osiguratelju dostavlja preliminarni izračun Premije, zajedno s preslikom Izjave o potporama Izvoznika, dok Izvoznik dostavlja Osiguratelju Potvrdu PU, te Osiguratelj temeljem istih i podataka dobivenih od FINA-e (ili u opravdanim slučajevima temeljem izjava i dokumenata pribavljenih od Izvoznika) određuje je li Izvoznik zadovoljio uvjete za subvencioniranje Premije te koliki iznos Premije može biti subvencioniran (djelomično ili u cijelosti).
* Ako Osiguratelj utvrdi da je Izvoznik ispunio uvjete za subvencioniranje Premije, Osiguratelj će pisanim putem obavijestiti Osiguranika i Izvoznika o iznosu subvencije na koji Izvoznik ima pravo te iznos dijela Premije koji Osiguranik ima obvezu platiti, ako subvencija ne može pokriti cjelokupni iznos Premije.
* Osiguranik u Ugovor o kreditu navodi odredbu kojom se na odgovarajući način prenosi da je Izvoznik primio potporu u obliku subvencije premije osiguranja u skladu s poglavljem 3.1. Komunikacije EK u iznosu dijela Premije koji će biti subvencioniran.
* Ako je pozitivna odluka Osiguratelja o subvencioniranju Premije donesena na temelju izračuna Premije prema preliminarnim podacima (npr. očekivane ročnosti kredita, iznosa kredita i sl.) te se naknadno utvrdi da je iznos Premije koju treba obračunati na temelju stvarnih podataka koji će biti navedeni u Ugovoru o kreditu:
  1. veći od odobrenog iznosa subvencije, Osiguranik:
* mora platiti razliku Premije Osiguratelju ili ishoditi novu odluku Osiguratelja o subvencioniranju na veći iznos Premije[[2]](#footnote-2);
* u Ugovor o kreditu navodi iznos subvencionirane Premije sukladno važećoj Odluci Osiguratelja o subvencioniranju.
  1. manji od odobrenog iznosa subvencije, Osiguranik:
* ne mora ishoditi novu odluku Osiguratelja o subvencioniranju na manji iznos Premije;
* u Ugovor o kreditu navodi ili iznos subvencionirane Premije obračunate prema stvarnim podacima iz Ugovora o kreditu ili iznos subvencionirane Premije sukladno Odluci Osiguratelja o subvencioniranju.
* Osiguranik u okviru Obavijesti o uključivanju kredita u portfelj osiguranja, navodi iznos subvencioniranog dijela Premije koji je naveden u Ugovoru o kreditu, čime će se smatrati da je navedeni iznos u odnosu na obveze Osiguranika podmiren, te navodi eventualni preostali iznos Premije koji je Osiguranik dužan platiti Osiguratelju.
* Ako Osiguratelj utvrdi da Izvoznik nije ispunio uvjete za subvencioniranje Premije, Osiguratelj će Osiguranika i Izvoznika obavijestiti kako Izvoznik nije zadovoljio uvjete za subvencioniranje Premije te da će Osiguranik biti obvezan platiti cijeli iznos izračunate Premije.

Za subvencioniranje Premije za Kredite za koje je već zaključen Ugovor o kreditu i za koje je Osiguranik od Izvoznika već naplatio Premiju:

* Osiguranik informira Izvoznika o mogućnosti korištenja Mjere te u slučaju iskazanog interesa Izvoznika, upućuje Izvoznika da na FINA portalu MJERE podnese zahtjev za subvencioniranje Premije.
* Osiguranik Osiguratelju dostavlja podatke o Premiji plaćenoj od strane Izvoznika i presliku nove Izjave o potporama Izvoznika, dok Izvoznik Osiguratelju dostavlja Potvrdu PU. Osiguratelj na temelju istih i podataka dobivenih od FINA-e (ili u opravdanim slučajevima na temelju izjava i dokumenata pribavljenih od Izvoznika) određuje je li Izvoznik zadovoljio uvjete za subvencioniranje Premije te koliki iznos Premije je moguće subvencionirati. U svakom slučaju, subvencionirani iznos Premije ne može biti viši od iznosa Premije u kunama koji je Osiguranik naplatio od Izvoznika.
* Ako Osiguratelj utvrdi da je Izvoznik ispunio uvjete za subvencioniranje Premije, Osiguratelj izrađuje i potpisuje Ugovor o dodjeli potpore u obliku subvencionirane Premije te dva primjerka Ugovora dostavlja Izvozniku na potpis. Izvoznik je dužan odmah po potpisivanju jedan potpisani primjerak Ugovora vratiti Osiguratelju.
* Po zaprimanju potpisanog primjerka Ugovora o dodjeli potpore u obliku subvencionirane Premije, Osiguratelj će Izvozniku izvršiti povrat plaćene Premije, uz uvjet da je Osiguratelj prethodno naplatio Premiju od Osiguranika.
* Ako Osiguratelj utvrdi da Izvoznik nije ispunio uvjete za subvencioniranje Premije, Osiguratelj će Izvoznika obavijestiti da Izvoznik nema pravo na povrat Premije.

**Postupak korištenja Mjere kod** **Programa osiguranja pojedinačnih kredita**

U slučaju korištenja Mjere kod Programa osiguranja pojedinačnih kredita primjenjuje se sljedeći postupak:

* Prije podnošenja zahtjeva za osiguranje kredita, Osiguranik informira Izvoznika o mogućnosti korištenja Mjere i u slučaju iskazanog interesa Izvoznika, Osiguranik u zahtjevu naznačuje da Izvoznik želi koristiti Mjeru te upućuje Izvoznika da na FINA portalu MJERE podnese zahtjev za subvencioniranje Premije.
* Osiguratelj po zaprimanju zahtjeva za osiguranje kredita, na temelju Izjave o potporama i Potvrde PU koji su sastavni dijelovi zahtjeva za osiguranje kredita i na temelju podataka dobivenih od FINA-e (ili u opravdanim slučajevima temeljem izjava i dokumenata pribavljenih od Izvoznika) određuje ima li Izvoznik pravo na subvencioniranje Premije, izračunava iznos Premije i određuje koliki iznos Premije može biti subvencioniran, a koliki iznos će Osiguranik biti obvezan platiti Osiguratelju ako subvencija ne može pokriti cjelokupni iznos Premije.
* Ako Osiguratelj utvrdi da je Izvoznik zadovoljio uvjete za subvencioniranje Premije, Osiguratelj izrađuje i potpisuje Ugovor o dodjeli potpore u obliku subvencionirane Premije te dva primjerka Ugovora dostavlja Osiguraniku zajedno s policom osiguranja. Osiguranik je dužan Ugovor dati na potpisivanje Izvozniku i jedan potpisani primjerak Ugovora vratiti Osiguratelju. Potpisivanje Ugovora o dodjeli potpore u obliku subvencionirane Premije bit će uvjet za stupanje na snagu police osiguranja.
* Ako Osiguratelj utvrdi da Izvoznik nije ispunio uvjete za subvencioniranje Premije, Osiguratelj obavještava Osiguranika da je dužan platiti Premiju.
* U slučaju da Osiguratelj utvrdi da u trenutku podnošenja zahtjeva za osiguranje kredita Izvoznik ne zadovoljava jedan ili više uvjeta za subvencioniranje Premije ili ako Izvoznik ne zatraži subvencioniranje prilikom podnošenja zahtjev za osiguranje kredita, Izvoznik može podnijeti zahtjev za subvencioniranje naknadno, odnosno nakon što uvjeti za subvencioniranje budu zadovoljeni, pri čemu će se za utvrđenje mogućnosti subvencioniranja Premije primijeniti isti postupak korištenja Mjere kao kod Programa osiguranja portfelja kredita za subvencioniranje Premije za Kredite za koje je već zaključen Ugovor o kreditu i za koje je Osiguranik od Izvoznika već naplatio Premiju.

**Obveze Osiguranika**

Osiguranik je u svakom slučaju dužan informirati Izvoznika o Programu subvencioniranja te ga u slučaju interesa za korištenjem subvencije, uputiti da na FINA portalu MJERE podnese zahtjev za subvencioniranje Premije.

Kod Programa osiguranja portfelja kredita Osiguranik je u proces odobravanja subvencioniranja Premija uključen na sljedeći način:

Kod kredita za koje Osiguranik od Izvoznika još nije naplatio Premiju, Osiguranik ima sljedeće obveze:

* Dostaviti Osiguratelju izračun Premije zajedno s preslikom Izvoznikove Izjave o potporama.
* U slučaju da Osiguratelj utvrdi da Izvoznik zadovoljava uvjete i ima pravo na subvencioniranje Premije, u okviru Ugovora o kreditu navesti odredbu kojom se na odgovarajući način prenosi da je Izvoznik primio potporu u obliku subvencije premije osiguranja u skladu s poglavljem 3.1. Komunikacije EK.
* U okviru Obavijesti o uključivanju navesti iznos subvencioniranog dijela Premije kao i eventualni preostali iznos Premije koji je Osiguranik dužan platiti Osiguratelju ako subvencija ne može pokriti cjelokupni iznos Premije.

Kod Kredita za koje je Osiguranik od Izvoznika već naplatio Premiju, Osiguranik u slučaju iskazanog interesa Izvoznika, ima obvezu Osiguratelju dostaviti podatke o Premiji plaćenoj od strane Izvoznika i presliku nove Izvoznikove Izjave o potporama.

Kod Programa osiguranja pojedinačnih kredita Osiguranik ima sljedeće obveze:

* Ako Osiguratelj utvrdi da Izvoznik zadovoljava uvjete za subvencioniranje Premije, dati na potpisivanje Izvozniku Ugovor o dodjeli potpore u obliku subvencionirane Premije te jedan potpisani primjerak Ugovora vratiti Osiguratelju.

**Najveći iznos subvencije**

Najveći iznos subvencije Premije dodijeljen Izvozniku za jedan ili više kredita ne smije prelaziti 800.000,00 EUR, odnosno odgovarajuću protuvrijednost u kunama preračunatim prema srednjem tečaju Hrvatske narodne banke na dan zaključenja Sporazuma o osiguranju portfelja. Iznimno od navedenog, za Izvoznike iz sektora ribarstva i akvakulture ukupni iznos subvencije Premije po Izvozniku ne smije prelaziti 120.000,00 EUR, dok za Izvoznike koji djeluju u sektoru primarne poljoprivredne proizvodnje ne smije prelaziti 100.000,00 EUR po Izvozniku, odnosno odgovarajuću protuvrijednost u kunama preračunatim prema srednjem tečaju Hrvatske narodne banke na dan zaključenja Sporazuma o osiguranju portfelja.[[3]](#footnote-3)

Ako Izvoznik koristi potporu na temelju drugih mjera koje se provode na temelju poglavlja 3.1. Komunikacije EK, ukupan dopušteni maksimalni iznos potpore po Izvozniku ne smije prijeći 1.800.000,00 EUR, odnosno odgovarajuću protuvrijednost u kunama preračunatim prema srednjem tečaju Hrvatske narodne banke na dan zaključenja Sporazuma o osiguranju portfelja. Iznimno od navedenog, za Izvoznike iz sektora ribarstva i akvakulture ukupni iznos subvencije Premije po Izvozniku ne smije prelaziti 270.000,00 EUR, dok za Izvoznike koji djeluju u sektoru primarne poljoprivredne proizvodnje ne smije prelaziti 225.000,00 EUR po Izvozniku, odnosno odgovarajuću protuvrijednost u kunama preračunatim prema srednjem tečaju Hrvatske narodne banke na dan zaključenja Sporazuma o osiguranju portfelja.

**Ukupan iznos proračuna za provođenje Mjere**

Subvencioniranje Premije odobravat će se na teret Garantnog fonda za poslove osiguranja izvoza. Ukupan iznos proračuna za subvencioniranje Premija iznosi 50.000.000,00 HRK.

**Trajanje Mjere**

Program subvencioniranja stupa na snagu danom objave na mrežnim stranicama HBOR-a i provodi se do iskorištenja ukupnog iznosa proračuna za provođenje Mjere, pri čemu Ugovor o dodjeli potpore u obliku subvencionirane Premije, Ugovor o kreditu te polica osiguranja kredita moraju biti zaključeni najkasnije 31. 12. 2021.

Mjera se može koristiti retroaktivno za sve Premije obračunate za osiguranje Kredita koji su već uključeni u Portfelj od početka provođenja Programa osiguranja portfelja kredita.

**Ostale odredbe**

Svi pojmovi označeni velikim slovom koji se koriste u Programu subvencioniranja imaju isto značenje kao u Programu osiguranju portfelja kredita i Programu osiguranja pojedinačnih kredita.

1. Komunikacija Komisije - Privremeni okvir mjera državne potpore u svrhu podrške gospodarstvu u aktualnoj pandemiji COVIDa-19 (eng. *COMMUNICATION FROM THE COMMISSION - Temporary Framework for State aid measures to support the economy in the current COVID-19 outbreak*; SL C 91I, 20. 3. 2020.) i izmjene privremenog okvira za mjere državne potpore u svrhu podrške gospodarstvu u aktualnoj pandemiji COVIDa-19 (SL C 112I, 4. 4. 2020; SL C 164, 13. 5 .2020; SL C 218, 2. 7. 2020: SL C 340I, 13. 10. 2020 i SL C 34, 1. 2. 2021) [↑](#footnote-ref-1)
2. Kod ishođenja nove odluke Osiguratelja o subvencioniranju, ako je od ishođenja prve Odluke do izmjene prošlo manje od 3 mjeseca, nije potrebno podnositi novi zahtjev za subvencioniranje preko FINA portala mjere ni (izuzev novog otplatnog plana) dostavljati ostalu novu dokumentaciju, već će za donošenje nove Odluke o subvencioniranju Osiguratelj koristiti dokaze o ispunjenju uvjeta za subvencioniranje Premije koji mu su mu ranije dostavljeni. [↑](#footnote-ref-2)
3. Svi iznosi moraju biti bruto iznosi, odnosno iznosi prije odbitka poreza ili drugih troškova. [↑](#footnote-ref-3)